Video: Woede ná aanranding op JMPD-vrouLede van die Johannesburgse metropolisie het beslag gelê op vragte vol items. (Foto: AsktheChief/Twitter) Die munisipale werkersvakbond Samwu sê hy is gewalg deur ŉ video wat soos ŉ veldbrand op sosiale media versprei het, wat wys hoe ŉ lid van die Johannesburgse metropolisie (JMPD) by die Pan Africa Mall in Alexandra aangeval word. Twee mans val die vrouebeampte aan en ten spyte van pogings om die twee te stuit, val die vrou eindelik op die grond. Die voorval Sondag het gespruit uit ŉ wetstoepassingsoptrede waartydens beamptes onwettige straatsmouse aangekeer het. Die beampte het beserings aan haar gesig en lyf opgedoen en is by die Milpark-hospitaal behandel, het supt. Wayne Minnaar, woordvoerder van die JMPD, vroeër gesê. Metropolisielede is kort na die voorval terug na die winkelsentrum waar die twee vermeende aanvallers in hegtenis geneem is. Hulle word aangekla van aanranding en die verhindering van ŉ beampte in die uitvoering van haar pligte. Samwu sê nou die aanval op die vrou het voortgeduur, ten spyte van die teenwoordigheid van verskeie ander beamptes op die toneel. Lede van die Johannesburgse metropolisie tydens die optrede in Alexandra. (Foto: AsktheChief/Twitter) “Dit lyk dalk of die ander beamptes hulself beteuel het in ŉ poging om die situasie te ontlont en nie te vererger nie. Ons glo egter meer moes gedoen word om die lewe én waardigheid van die beampte te beskerm. Misdadigers kan dié selfbeheersing moontlik as ŉ teken van swakheid sien,” het Samwu in ŉ verklaring gesê. Die metropolisie het Dinsdag ŉ opvolgbesoek aan die sentrum gebring. Sewe buitelanders is in hegtenis geneem omdat hulle na bewering onwettig in die land is en nóg ŉ persoon is aangekeer omdat hy die polisie in die uitvoering van hul pligte verhinder, het David Tembe, hoof van die JMPD, gesê. Die polisie het ook beslag gelê op vragte vol bederfbare en nie-bederfbare items. Samwu het ŉ beroep op mense gedoen om wetstoepassers ruimte te gee om hul pligte uit te voer, selfs al word hulle daardeur verontrief. Die vakbond het die metropolisie geloof vir sy spoedige inhegtenisneming van die vermeende aanvallers. “Ons wil sien dat geregtigheid geskied sodat ŉ boodskap aan ander gestuur word dat die aanranding van wetstoepassers nie geduld gaan word nie.” Alexandra JHB: JMPD officers attacked by hawkers as they try to implement by-laws. @AsktheChiefJMPD @CityofJoburgZA @CoJPublicSafety pic.twitter.com/Ty2wpC26AP — Yusuf Abramjee (@Abramjee) October 21, 2019